František Milan Borský

**František Milan Borský** (* 6. február 1899, Prievaly† 24. november 1986, Nitra) bol slovenský vojak, brigádny generál, generálmajor in memoriam.

## Životopis
František Milan Borský sa narodil v Sandorfe (dnešné Prievaly) v židovskej rodine Ignácovi a Antónii Bergerovým ako Žigmund Berger.

Kvôli protižidovským náladám a opatreniam prestúpil 27. apríla 1938 k Cirkvi československej a od 1. mája 1939 k slovenskej Evanjelickej cirkvi. V roku 1938 si oficiálne zmenila celá rodina Bergerová svoje priezvisko na Borský. Žigmund si zmenil meno na František Milan.

Na konci prvej svetovej vojny sa jej aktívne zúčastnil na talianskom a francúzskom fronte. Po vzniku ČSR slúžil v Miloviciach, Petržalke, Jozefove, Plzni. Po vzniku Slovenského štátu pôsobil na MNO v Bratislave. Pre židovský pôvod ho v roku 1942 prepustili z armády. Zaradili ho do pracovnej povinnosti v kategórii robotník-žid. Pracoval ako traťový robotník v Prešove. "Na príhovor ministra obrany generála  Čatloša u okresného náčelníka dr. Aladára Ondrejkoviča a jeho švagra hlavného radcu MV Dr. Karola Reindla bol rodák z obce Sandorf, bývalý pplk. gšt. František Borský (Zigmund Berger) od apríla 1943 zamestnaný ako účtovník na Štátnom pozemkovom úrade v Piešťanoch, kde bol Hlavným notárskym tajomníkom Vojtech Ondrejkovič".

Po vyhlásení SNP bol príslušníkom 1. čs. partizánskej brigády M. R. Štefánika. Po potlačení povstania prešiel do Považského Inovca, kde v okolí Piešťan zorganizoval odbojovú skupinu *Považský prápor slobody*.

Po skončení druhej svetovej vojny bol veliteľom Železničného traťového veliteľstva v Bratislave, neskôr pôsobil na MNO v Prahe. V roku 1950, po komunistickom prevrate v roku 1948, keď prevládali u vládnucej KSČ protižidovské nálady, bol preradený do výslužby, a to na základe zdravotného vyšetrenia.

Zomrel 24. novembra 1986 v Nitre.

## Vzdelanie
* 1905 až 1910 Ľudová škola, Prievaly
* 1910 až 1914 Meštianska škola
* 1914 až 1917 Vyššie reálne gymnázium v Bratislave
* 1922 až 1924 Vojenská akadémia, Hranice na Moravě
* 1932 až 1935 Vojnová škola, Praha
* 1948 Kurz pre generálov a vyšších veliteľov, Praha

## Kariéra

* 14. marec 1917 – prezentovaný k výkonu vojenskej služby ako jednoročný dobrovoľník – c. k. peší pluk 72 v Bratislave, absolvoval školu dôstojníkov v zálohe
* jún – júl 1918 – taliansky front
* júl – október 1918 – francúzsky front
* 11. marec 1920 – činná služba v československej armáde 2. náhradná rota pešieho pluku 39 v Bratislave
* december 1920 – dovolenka
* 21. október 1921 – rotmajster v zálohe
* 28. október 1921 – prezentovaný v rámci mobilizácie peší pluk 39
* 26. november 1921 – prepustený v rámci demobilizácie
* 1. október 1922 – znovu povolaný a odoslaný na štúdium na Vojenskej akadémií v Hraniciach na Morave
* 15. august 1924 – po absolvovaní akadémie povýšený na poručíka
* október 1924 – júl 1925 – frekventant Aplikačnej školy pechoty v Miloviciach
* 1. august 1925 – veliteľ čaty v Petržalke
* 1. september 1925 – ako veliteľ čaty premiestnený k pešiemu pluku 4 v Jozefove
* 1. apríl 1929 – povýšený na nadporučíka
* 18. jún 1932 – štúdium na Vysokej škole válečnej v Prahe
* 7. júl 1932 – prevedený do kategórie dôstojníkov absolventov VA
* 1. október 1932 – povýšený na kapitána
* september 1935 – premiestnený na veliteľstvo 2. divízie v Plzni – prednosta 4. oddelenia
* 16. november 1935 – 18. apríl 1936 – mimoriadny profesor v kurze dôstojníkov v zálohe
* 31. júl 1936 – premiestnený k dôstojníkom generálneho štábu
* 1. október 1936 – povýšený na štábneho kapitána
* 1937 – 1938 – kurz pre železničných veliteľov
* júl 1938 – pridelený na Ministerstvo národnej obrany
* 28. december 1938 – povolená zmena mena zo Zigmund Berger na František Milan Borský
* Po vzniku Slovenskej republiky na Ministerstve národnej obrany veliteľ traťového vojska
* 15. máj 1939 – povýšený na stotníka generálneho štábu
* 1. január 1940 – povýšený na majora generálneho štábu
* 1. júl 1940 – povýšený na podplukovníka generálneho štábu
* február 1941 – premiestnený na Správu pracovného táboru v Bratislave
* 10. apríl 1942 – prepustený z činnej služby z rasových dôvodov bez ponechania hodnosti a zaradený do funkcie pracovník-žid
* jún – december 1942 – robotník železničnej stavebnej správy v Prešove
* január – marec 1943 – bez zamestnania
* apríl 1943 – august 1944 – účtovník štátneho pozemkového úradu v Piešťanoch
* 28. august 1944 – 30. september 1944 – 1. československá partizánska brigáda M. R. Štefánika
* 1. október 1944 – 4. oddelenie štábu veliteľstva 1. československej armády na Slovensku
* Po ústupe do hôr príslušník vojensko-partizánskej jednotky
* november 1944 – apríl 1945 – riadil odbojovú skupinu Považský prápor slobody v horách Považského Inovca
* 4. apríl 1945 – posádkový veliteľ v Piešťanoch
* 15. apríl 1945 – prednosta 5. oddelenia hlavného štábu Ministerstva národnej obrany
* 25. apríl 1945 – prednosta dopravnej skupiny 5. oddelenia hlavného štábu v Košiciach
* 26. máj 1945 – veliteľ železničného traťového veliteľstva vojenskej oblasti 4 v Bratislave
* 1. jún 1945 – povýšený na plukovníka generálneho štábu
* 28. október 1945 – prednosta 4. oddelenia hlavného štábu Ministerstva národnej obrany v Prahe
* 28. október 1945 – povýšený na brigádneho generála
* 1. december 1947 – 2. podnáčelník hlavného štábu
* marec – jún 1948 – kurz na VVA v Prahe
* 1948 – náčelník štábu veliteľa tyla vojenskej oblasti 4
* júl 1950 – uznaný neschopným služby zo zdravotných dôvodov
* 1. august 1950 – preradený do výslužby

## Referencie

Kategória:Slovenskí generáli
Kategória:Osobnosti z Prieval